Sentpola

Sentpola (, saīsināti St. Paul) ir pilsēta Amerikas Savienotajās Valstīs, Minesotas štata administratīvais centrs un štata otra apdzīvotākā pilsēta pēc Mineapolisas. Tāpat Sentpola ir Remseja apgabala administratīvais centrs, kas ir štata mazākais apgabals. Pilsēta atrodas valsts ziemeļu centrālajā daļā, Misisipi upes krastos, aptuveni 16 km attālumā no Mineapolisas, ar kuru kopā veido Mineapolisas–Sentpolas metropoli (pazīstamas kā "dvīņu pilsētas"), kas ir 16. lielākā metropole ASV. Sentpolā 2020. gadā iedzīvotāju skaits sasniedza 311 tūkstošus.

Pilsēta 19. gadsimta sākumā tika dibināta kā tirdzniecības un transporta centrs, bet 1849. gadā tā kļuva par Minesotas teritorijas administratīvo centru. Lai arī štata lielākā pilsēta Mineapolisa ir labāk pazīstama, Sentpolā atrodas vairākas svarīgas institūcijas. Sentpola ir arī nozīmīgs Minesotas kultūras, izglītības un saimniecības centrs. Pilsētā atrodas Minesotas Kapitolija ēka, Svētā Pāvila katedrāle un Minesotas zinātnes muzejs, kā arī daudzi un plaši parki.

 Vēsture 
Mūsdienu Sentpolas teritorijā, Misisipi upes krastos, sākotnēji dzīvoja dakotu cilts Amerikas pamatiedzīvotāji. 19. gadsimta sākumā šajā reģionā sāka ierasties pirmie eiropiešu izcelsmes kolonisti un kažokādu tirgotāji, kas veidoja tirdzniecības punktu pie upes. 1838. gadā reģionā tika izveidots Snellinga forts, kas kļuva par svarīgu eiropiešu drošības garantu. Pilsētas pamatlicēji bija misionāri un uzņēmēji, kuri veicināja pirmās apmetnes izveidi. Sākotnēji Sentpola bija pazīstama ar nosaukumu Pig's Eye (“Cūkas acs”), taču 1841. gadā tā tika pārdēvēta Svētā Pāvila vārdā par Sentpolu, pateicoties katoļu misionāra Lukjēna Galjēra ietekmei.

Sentpola ātri vien kļuva par reģionālo tirdzniecības un transporta centru, pateicoties tās stratēģiskajai atrašanās vietai Misisipi upes augštecē. 1849. gadā, izveidojot Minesotas teritoriju, Sentpola tika izvēlēta par tās administratīvo centru, galvenokārt pateicoties tās pieejai Misisipi, kas veicināja upju tirdzniecību un augošu iedzīvotāju skaitu. 1858. gadā, kad Minesota pievienojās Amerikas Savienotajām Valstīm kā 32. štats, Sentpola saglabāja savu statusu kā štata administratīvais centrs.

19. gadsimta otrajā pusē Sentpolā notika strauja saimnieciskā izaugsme, kuru veicināja imigrantu pieplūdums, īpaši no Vācijas, Īrijas un Skandināvijas. Imigranti atstāja ievērojamu kultūras un arhitektonisko mantojumu, kas redzams pilsētas vēsturiskajos rajonos. Pateicoties dzelzceļa attīstībai un ūdensceļu pieejamībai, Sentpola kļuva par nozīmīgu tirdzniecības un transporta mezglu Amerikas centrālās daļas ziemeļos.

Pilsoņu kara laikā (1861–1865) Sentpola, lai gan atradās tālu no kauju laukiem, piedalījās Savienoto Valstu karaspēka atbalstīšanā, nodrošinot brīvprātīgos un resursus. Kara pēdējos gados un pēc tā pilsēta piedzīvoja vēl lielāku ekonomisko izaugsmi, kļūstot par vienu no galvenajiem dzelzceļa mezgliem ASV ziemeļu daļā.

20. gadsimtā Sentpola attīstījās kā Minesotas politiskais, kultūras un izglītības centrs. Pilsētas vēsturiskā loma un daudzveidīgā kultūra veido tās identitāti līdz pat mūsdienām.

 Iedzīvotāji
Ievērojamas personības 
Sentpolā dzimuši vai dzīvojuši:
 Herbs Brūkss (Herb Brooks;1937—2003), hokeja treneris
 Frānsiss Skots Ficdžeralds (Francis Scott Key Fitzgerald; 1896—1940),  amerikāņu romānu un īso stāstu rakstnieks

 Sports 
Sentpolā bāzējās Nacionālās hokeja līgas klubs Minesotas "Wild", kas mājas spēles aizvada Xcel Energy Center hallē.

 Atsauces 

 Ārējās saites 



Kategorija:ASV štatu administratīvie centri
Kategorija:Minesotas pilsētas